## Els hotels de la Comunitat Valenciana registren rècord al setembre amb 3,2 milions de pernoctacions, un 9,1 % més que en 2023

*** En els primers nou mesos de l’any s’han incrementat les pernoctacions un 7,3 % interanual, fins a arribar als 24,9 milions de pernoctacions a la Comunitat Valenciana
* Nuria Montes recalca que “es tracta dels millors resultats de pernoctacions hoteleres registrats durant els primers nou mesos de l’any a la Comunitat Valenciana”**

Els hotels de la Comunitat Valenciana van registrar el mes de setembre passat un total de 3.159.374 pernoctacions, xifra que suposa un augment del 9,1 % respecte al mateix mes de 2023, segons les dades difoses este dimecres per l’Institut Nacional d’Estadística (INE).

La consellera d’Innovació, Indústria, Comerç i Turisme, Nuria Montes, ha destacat que estos resultats “corroboren un rècord de pernoctacions en un mes de setembre a la Comunitat Valenciana, ja que, per primera vegada, hem aconseguit els 3,2 milions”.

Els resultats de l’Enquesta d’ocupació hotelera mostren també que el nombre de viatgers en els hotels de la Comunitat ha crescut al setembre un 5,8 % interanual, amb 925.760 viatgers registrats. Els viatgers residents a Espanya s’han incrementat un 3,7 % interanual, mentres que els estrangers han augmentat un 8,3 %.

Quant a les pernoctacions, destaca l’increment registrat per la demanda estrangera, que creix un 10,8 % interanual, mentres que les realitzades pels residents a Espanya s’han incrementat un 7,2 % respecte a setembre de 2023.

**Resultats acumulats gener-setembre**

Pel que fa a les dades de l’acumulat fins a setembre, els resultats de l’Enquesta d’ocupació hotelera de l’INE mostren que els hotels de la Comunitat Valenciana van registrar 24,9 milions de pernoctacions, un 7,3 % més que en el mateix període de 2023. Per la seua part, el nombre de viatgers, xifrat en 7,8 milions, augmenta també un 4,8 % interanual.

La demanda estrangera s’ha incrementat en nombre de viatgers (+11,6 %) i un 13,6 % en el nombre de pernoctacions. Per la seua banda, la demanda nacional acumula un increment de l’1,7 % en les pernoctacions, mentres que el nombre de viatgers es manté en les mateixes xifres de 2023.

La consellera Nuria Montes ha recalcat que “hem registrat prop de 25 milions de pernoctacions en els nostres hotels durant els primers nou mesos de l’any, unes xifres que mostren la fortalesa del sector turístic de la Comunitat Valenciana”, al mateix temps que ha remarcat que “es tracta dels millors resultats de pernoctacions hoteleres registrats durant els primers nou mesos de l’any de la sèrie històrica”.

Fecha: 23/10/2024